Ġob jibki l-imgħoddi Ġob raġa' qabad jitkellem u qal: "M'hemmx li nerġa' għaż-żmien ta' dari, għall-jiem meta Alla kien iħarisni, meta kienet tiddi fuq rasi l-imnara tiegħu, u fid-dawl tiegħu kont nofroq id-dlam! M'hemmx li nerġa' għall-aħjar ta' żmieni, meta Alla l-Għoli waqqaf l-għarix tiegħi, u Xaddaj kien għadu jġibni u madwari kelli ż-żgħażagħ tiegħi! Meta kont naħsel saqajja fil-ħalib u l-balzmu, u nferragħ fuq riġlejja gliegel ta' żejt! Meta kont noħroġ lejn bieb il-belt biex nieħu posti fil-misraħ iż-żgħażagħ kif jarawni kienu jinħbew, u x-xjuħ iqumu bilwieqfa. Il-kapijiet kien jaqtgħu kliemhom, u jqiegħdu subgħajhom fuq fommhom. Leħen il-kbarat kien jieqaf, u lsienhom jeħel mas-saqaf ta' ħalqhom. Min kien jismagħni kien iberikni, min kien jarani kien ifaħħarni. Għax kont neħles il-fqir li jittallab l-għajnuna, u l-iltim li ma kellux min jaqbeż għalih. Fuqi kienet tinżel il-barka tal-magħkus, u l-qalb tal-armla kont inferraħ. Ilbist il-ġustizzja u hi libbset lili, bħal mantar u turbant sarli s-sewwa tiegħi. Kont għajn għall-agħma, u riġel għall-magħtub. Kont missier għall-foqra, u l-kawża ta' wieħed ma nafux kont nistħarreġ. Kont inkisser ix-xedaq tal-kiefer, u nġagħlu jerħi l-priża minn ħalqu. Jien għedt: 'Fil-bejta tiegħi mmut wara jiem kotrana daqs ir-ramel. Għeruqi nfirxu sa ħdejn l-ilma, u billejl kelli n-nida fuq il-friegħi. Sebħi baqa' jiġġedded miegħi, dejjem ġdid il-qaws f'idejja.' In-nies kienet tismagħni siekta, tistenna l-parir mingħandi. Wara li nitkellem jien ma kinux jerġgħu huma, kliemi kien jinżel fuqhom qatra fuq qatra. Bħax-xita bikrija kienu jistennew kliemi, u jixorbuh bħax-xita tar-rebbiegħa. Jekk kont nitbissmilhom, ma kinux jemmnu lil għajnejhom, u l-ferħ ta' wiċċi xejn ma kienu jitilfu minnu. Kont nurihom it-triq qisni rajjes, kont bħal sultan qalb is-suldati, fejn immexxihom jien kienu jimxu huma.